Anne Grete Holmsgaard (SF), 2004-04-30:
Indimellem ved man ikke rigtig, om man skal grine eller græde over det, der bliver sagt i denne her debat, men hvis man nu et øjeblik forestillede sig, at den faktiske situation var, at det var mændene, der var bagud lønmæssigt, ville vi så have den her diskussion i dag?
Nej, det ville vi ikke, for så ville der for længst have været en statistik, og så ville vi ikke stå og have alle de her mudrede indlæg om, at lige præcis denne her statistik vil man ikke have, men man ved i øvrigt ikke, hvad man ellers vil have.
Eller som hr. Lars Barfoed sagde, at i Det Konservative Folkeparti var de ikke principielt imod statistikker, og det kunne også godt være, at de skulle have en på et eller andet tidspunkt, men han sagde ikke det, der er interessant, nemlig hvordan Det Konservative Folkeparti gerne ville have den statistik skal se ud, og hvad tidsrammen er for den. Der er kommet rigtig mange påstande, afværgemanøvrer i denne her debat.
En af dem hedder, at ligelønsstatistik ikke vil føre til ligeløn, så derfor skal vi ikke have den.
Der er jo ingen, der har påstået, at ligelønsstatistik af sig selv vil føre til ligeløn.
Men det er jo inderlig banalt og indlysende, at det er lettere at kæmpe for ligeløn, hvis man har nogle tal, så man kan fremlægge en dokumentation.
Det gælder på alle mulige områder, og derfor laves der også statistikker i metervis på alle mulige områder.
Jamen det er da glimrende, og hvis det skete over hele bredden, så ville det da være fremragende, men det sker jo bare ikke. Hvor er K og V og regeringen henne i det her?
Hver gang vi diskuterer det, så er der en eller anden afværgemanøvre.
Det er ikke lige nu, vi venter på LO og DA.
Så venter vi på Socialforskningsinstituttet.
Der er hver gang noget, vi lige venter på.
Det er det rene Alfons Åberg at snakke om det
Vi skal lige have ordnet noget andet, der er vigtigere.
Så er der udtalelsen om, at problemet i virkeligheden handler om det kønsopdelte arbejdsmarked.
Ja, selvfølgelig handler en del af det her om det kønsopdelte arbejdsmarked.
Men hvor er ministerens strategi - hvis han hører efter! - til at gøre noget ved det kønsopdelte arbejdsmarked.
Han hører ikke efter, og han har tilsyneladende heller ikke tænkt sig at gøre noget ved det.
Så er der det, som også kom fra ministeren - ministeren må gerne høre efter - nemlig at hvis der er mistanke om, at der er ulige løn, så skal der jo alligevel rejses en sag, og så skal tallene jo alligevel på bordet.
Jamen hvorfor pokker dog så ikke sørge for, at de er der i form af en statistik?
Så kan vi da diskutere, om vi skal fritage de mindre virksomheder og så bygge den op om de store og de mellemstore virksomheder.
Skal vi lave et kompromis, der hedder, at alle ikke har adgang til det her, at det er de faglige organisationer, der har adgang til det, og så selvfølgelig arbejdsgiverne?
Er der overhovedet vilje til at diskutere det, eller er det hele bare et spørgsmål om at slippe for at tale om det?
Så var der ministerens clou i dag: Det her er bare symbolpolitik.
Jeg tvivler på, at ministeren ville have sagt det samme, hvis han var kvinde, men jeg kan selvfølgelig ikke vide det.
Det er jo absurd, og jeg synes, det er ekstremt groft over for alle de kvinder på arbejdsmarkedet, der får lavere løn, fordi de er kvinder, at kalde det her symbolpolitik.
Jeg får altid denne her mistanke
om, at når man gasser sig op i det gear, så er det, fordi man gerne vil slippe af med problemet eller bare gerne hurtigt hjem og helst ikke have tid til at diskutere det, fordi det er pokkers besværligt, og V og K er jo alligevel imod det. Så siger ministeren: Vi er praktiske mennesker.
Tja, det kan jo godt være, men det har bare ikke vist sig endnu.
Det har ikke vist sig endnu, for der er jo ikke kommet noget
fra regeringen.
Jeg synes jo, det oplagte ville være at sige, o.k., vores svar er, at vi kunne gøre det på denne her måde, og det vil vi lægge pres på arbejdsmarkedet for at de gør.
Jeg kan da sådan set godt konstruere en borgerlig model, som der er bare en lille smule mere bid i end det lammesnak, der
er kommet heroppefra både fra ministeren, V og K og for den sags skyld også fra Dansk Folkeparti.